Broj: 711-I-1047-P-281-17/18-06-8

Zagreb, 8. lipnja 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na temelju vlastitih saznanja o mogućem sukobu interesa dužnosnika Milorada Delića, općinskog načelnika Općine Vrhovine i Jovice Samolova, zamjenika općinskog načelnika Općine Vrhovine,** na 13. sjednici, održanoj 8. lipnja 2018.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Milorada Delića, općinskog načelnika Općine Vrhovine, i Jovice Samolova, zamjenika općinskog načelnika Općine Vrhovine,** **neće se pokrenuti, s obzirom da iz prikupljenih podataka i dokumentacije ne proizlazi da je sklapanjem Ugovora o privremenom prijenosu na korištenje i upravljanje građevinom ZIP LINE 2 Rudopolje s pratećim sadržajima između Općine Vrhovine i udruge „Rudopolje moje“ došlo do moguće povrede odredbi ZSSI-a ili načela obnašanja javnih dužnosti.**

**Obrazloženje**

Povjerenstvo je 26. lipnja 2017.g. zaprimilo anonimnu prijavu podnesenu protiv dužnosnika Milorada Delića, općinskog načelnika Općine Vrhovine i Jovice Samolova, zamjenika općinskog načelnika Općine Vrhovine. Prijava je zaprimljena pod brojem: 711-U-2826-P-281/17-01-5 te je povodom iste otvoren predmet pod brojem: P-281/17. U prijavi se u bitnome navodi da je izgradnja Sportsko-rekreativnog centra „Bijeli vrh“ projekt od interesa za Vladu Republike Hrvatske koji je financiran javnim sredstvima te je koštao oko 2 milijuna kuna. Općina Vrhovine predala je navedeni sportsko-rekreativni centar na korištenje bez naknade udruzi „Rudopolje moje“ čiji zamjenik predsjednika je dužnosnik Jovica Samolov, zamjenik općinskog načelnika Općine Vrhovine. U prijavi se nadalje navodi da je s obzirom na cijenu vožnje i broj posjetitelja već u prvih mjesec dana proračun Općine Vrhovine oštećen za 80 do 100 tisuća kuna.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu toga Zakona, stoga su i Milorad Delić povodom obnašanja dužnosti općinskog načelnika Općine Vrhovine te Jovica Samolov povodom obnašanja dužnosti zamjenika općinskog načelnika iste jedinice lokalne samouprave obvezni postupati sukladno odredbama ZSSI-a.

Člankom 2. stavkom 1. ZSSI-a propisano je da dužnosnici u obnašanju javne dužnosti ne smiju svoj privatni interes stavljati iznad javnog interesa. Stavkom 2. istog članka propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, kada se osnovano može smatrati da utječe ili kada može utjecati na njegovu nepristranost u obnašanju javne dužnosti.

Člankom 5. istog Zakona propisano su načela djelovanja u obnašanju javnih dužnosti. Tako je stavkom 1. navedenog članka propisano da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisno je da dužnosnici ne smiju koristiti javnu dužnost za osobni probitak ili probitak osobe koja je s njima povezana, niti smiju biti u odnosu ovisnosti prema osobama koje bi mogle utjecati na njihovu objektivnost.

Povjerenstvo je radi stjecanja saznanja o mogućem sukobu interesa dužnosnika Milorada Delića i Jovice Samolova prikupilo relevantne podatke i dokumentaciju od nadležnih tijela javne vlasti.

Uvidom u Obrtni registar Republike Hrvatske Povjerenstvo je utvrdilo da je pod registarskim brojem: 09000553, upisana udruga „Rudopolje moje“, OIB: 11319643026. Kao zamjenik predsjednika navedene udruge upisan je dužnosnik Jovica Samolov.

Na zahtjev Povjerenstva, Općina Vrhovine dostavila je dopis od 10. studenoga 2017.g. u kojem se navodi da je navedena jedinica lokalne samouprave u okviru ukupnog strateškog plana razvoja, a temeljem godišnjih Programa izgradnje objekata i uređaja komunalne infrastrukture, programirala i financirala izgradnju ZIP LINE 2 Rudopolje. U dopisu se nadalje pojašnjava da je ZIP LINE 2, uz ZIP LINE 1 i ZIP LINE 3 dio sustava u izgradnji ZIP LINE Vrhovine koji je sastavni dio projekta Sportsko-rekreacijskog centra Bijeli vrh. Građevina ZIP LINE 2 Rudopolje je u vlasništvu Općine Vrhovine, a istom privremeno upravlja udruga „Rudopolje moje“ na temelju Ugovora i Dodatka Ugovoru o privremenom prijenosu na korištenje i upravljanje građevinom ZIP LINE 2 Rudopolje. Članovi navedene udruge od samog su početka sudjelovali svojim idejama, prijedlozima i radom na izgradnji navedenog projekta te su jedini na području Općine Vrhovine kadrovski kapacitirani za korištenje i upravljanje navedenom građevinom.

U privitku dopisa Općina Vrhovine dostavila je Odluku Vlade Republike Hrvatske o utvrđivanju interesa Vlade Republike Hrvatske za izgradnju ZIP LINE 2 građevine u sklopu projekta Sportsko-rekreativnog centra „Bijeli vrh“ u k.o. Rudopolje od 23. lipnja 2016.g., te četiri Odluke Vlade Republike Hrvatske donesene 13. srpnja 2017.g., kojima se utvrđuje interes Republike Hrvatske za izgradnju: ZIP LINE 1 žičare, ZIP LINE 3 žičare, poslovne građevine ugostiteljsko-turističke namjene te skijališta „Panos“, sve u sklopu projekta Sportsko-rekreativnog centra „Bijeli vrh“ u k.o. Rudopolje i k.o. Vrhovine.

Općina Vrhovine dostavila je i ugovore o sufinanciranju kojima se tijela javne vlasti obvezuju financirati projekt izgradnje sportsko-rekreativnog centra „Bijeli Vrh“, odnosno pojedinih sastavnih dijelova istog. Uvidom u navedene ugovore utvrđeno je da je Općina Vrhovine sklopila ugovor o sufinanciranju s Ministarstvom regionalnoga razvoja i fondova Europske unije kojim se Ministarstvo obvezuje sufinancirati projekt Sportsko-rekreativni centar „Bijeli vrh“ do najvišeg ukupnog iznosa od 500.000,00 kuna. S obzirom da Općina Vrhovine nije dostavila posljednju stranicu navedenog ugovora, Povjerenstvo nije moglo utvrditi kada je isti sklopljen. Između istih stranaka u prosincu 2016.g. sklopljen je još jedan ugovor o sufinanciranju kojim se Ministarstvo obvezuje sufinancirati projekt „Modernizacija nerazvrstanih cesta u naselju Rudopolje – ZIP LINE cesta“ do najvišeg ukupnog iznosa od 100.000,00 kuna. Nadalje, dostavljen je i Ugovor sklopljen 4. studenoga 2013.g. između Općine Vrhovine i Ministarstva turizma kojim Ministarstvo turizma Općini dodjeljuje poticajna, namjenska i bespovratna sredstva u iznosu od 200.000,00 kn za sufinanciranje projekta „Izgradnja ZIP LINE 2 staze“. Općina Vrhovine sklopila je dana 9. lipnja 2015.g. i Ugovor o sufinanciranju s Hrvatskom turističkom zajednicom kojim se istoj Općini za sufinanciranje projekta „Izgradnja penjačke stijene“ dodjeljuju bespovratna sredstva u iznosu od 60.000,00 kn.

Općina Vrhovine dostavila je i ugovore sklopljene s udrugom „Rudopolje moje“. Dana 15. travnja 2013.g. između Općine Vrhovine i udruge „Rudopolje moje“ sklopljen je Sporazum o međusobnoj partnerskoj suradnji kojim su stranke istog utvrdile okvirne uvjete međusobne partnerske suradnje na izradi i pripremi projekata radi valorizacije turističkih, sportskih i kulturnih potencijala na području Općine Vrhovine. Člankom 3. navedenog Sporazuma utvrđeno je da su stranke istog sporazumne da se za svaki projekt zaključi zaseban ugovor o provedbi projekta.

Nadalje, Općina Vrhovine i udruga „Rudopolje moje“ sklopile su 6. svibnja 2016.g. Ugovor o privremenom korištenju nekretnine, građevine Prihvatna točka „B“ Brda ZIP LINE Rudopolje za Turističko-edukativni centar Rudopolje. Navedenim ugovorom Općina Vrhovine u svojstvu vlasnika daje na privremeno korištenje udruzi „Rudopolje moje“ neuređen građevinski prostor građevine Prihvatna točka „B“ Brda ZIP LINE Rudopolje za obavljanje aktivnosti navedene udruge.

Dana 18. travnja 2017.g. Općina Vrhovine i udruga „Rudopolje moje“ sklopile su Ugovor o privremenom prijenosu na korištenje i upravljanje građevinom ZIP LINE 2 Rudopolje s pratećim sadržajima. Navedenim Ugovorom Općina Vrhovine prenosi Udruzi na privremeno korištenje i upravljanje sljedeće nekretnine u svom vlasništvu: ZIP LINE 2 Rudopolje izgrađenu na k.č.br. 525/2 i 945/2 k.o. Rudopolje, penjačku stijenu izgrađenu na prihvatnoj točci „brda“ ZIP LINE Rudopolje, igralište Disk golf sa svom opremom i uređajima, smješteno u okruženju prihvatne točke „Brda“ i sav pripadajući inventar koji je u izravnoj vezi s funkcionalnim korištenjem navedenih građevina. Stavkom 2. podstavcima 3. i 4. predmetnog Ugovora određeno je da Općina privremeno korištenje i upravljanje predmetnim građevinama prenosi na udrugu „Rudopolje moje“ jer ista ima stručne, kvalificirane i certificirane članove za njihovo korištenje i upravljanje. Privremeno korištenje i upravljanje podrazumijeva razdoblje izgradnje i stvaranja uvjeta stavljanja u funkciju cjelovitog sustava ZIP LINE s pratećim sadržajima. Člankom 3. istog Ugovora određeno je da su prihodi ostvareni za vrijeme privremenog korištenje nekretnina, prihodi udruge Rudopolje moje iz kojih je ista obvezna pokriti sve troškove, a eventualno ostvaren višak prihoda može koristiti samo za provedbu razvojnih projekata vezanih za unapređenje poslovanja vezanog za građevine koje su predmet navedenog ugovora.

Dodatkom II. navedenog Ugovora koji su Općina Vrhovine i Udruga Rudopolje moje sklopile 24. travnja 2017.g. Općina se obvezuje za vrijeme privremenog korištenja i upravljanja, građevine ZIP LINE 2 Rudopolje s pratećim sadržajima, osigurati kod odgovarajućeg osiguravatelja za slučaj štete od požara, eksplozija, oluja, elementarnih nepogoda, provalnih krađa, loma staklenih i keramičkih površina i reklama te izljeva vode i drugih tekućina. Navedenim dodatkom Ugovora udruga „Rudopolje moje“ preuzima obvezu osiguranja zaposlenih osoba, korisnika građevina i posjetitelja objekata i terena koje obuhvaćaju građevine koje su predmet osnovnog ugovora.

Prilikom sklapanja svih navedenih ugovora Općinu Vrhovine zastupao je dužnosnik Milorad Delić kao zakonski zastupnik, a udrugu „Rudopolje moje“ Jovan Ivanišević, predsjednik udruge.

Na dodatni zahtjev Povjerenstva u kojem se traži pojašnjenje je li prije sklapanja navedenih ugovora između Općine Vrhovine i udruge „Rudopolje moje“ od 6. svibnja 2016.g. i 18. travnja 2017.g. proveden javni natječaj te na koji način su utvrđene kvalifikacije članova udruge „Rudopolje moje“ za korištenje i upravljanje građevinom ZIP LINE 2, Općina Vrhovine dostavila je očitovanje od 12. travnja 2018.g.

U očitovanju Općine Vrhovine pojašnjava se da je Ugovor o privremenom korištenju nekretnine građevine „Prihvatna točka „B“ Brda ZIP LINE Rudopolje za Turističko edukativni centar od 6. svibnja 2016.g. sklopljen na zahtjev udruge „Rudopolje moje“ koja se planirala javiti na natječaj Agencije za plaćanja u poljoprivredi, ribarstvu i ruralnom razvoju s ciljem osiguranja sredstava za dovršetak ulaganja u predmetnu građevinu. Međutim, udruga „Rudopolje moje“ nije uspjela prikupiti potrebnu dokumentaciju te nisu predali prijavu na navedeni natječaj. Slijedom navedenoga, predmetni ugovor između Općine Vrhovine i navedene udruge nije konzumiran te je općinski načelnik Općine Vrhovine odlukom Klasa: 940-01/16-01/6, Urbroj: 2125/09-02/01/17-4 od 29. prosinca 2017.g. otkazao predmetni ugovor.

U odnosu na Ugovor o privremenom korištenju i upravljanju građevinom ZIP LINE 2 Rudopolje, Općine Vrhovine navodi da je navedena jedinica lokalne samouprave raspisala Javni poziv za sklapanje Ugovora za privremeno upravljanje građevinom ZIP LINE na koji se nitko nije javio. Slijedom navedenoga, udruga „Rudopolje moje“ obratila se Općini Vrhovine s prijedlogom za privremeno korištenje i upravljanje građevinom ZIP LINE te ponudila određene osobe kao izvršitelje istog, od kojih su neke imale iskustva u adrenalinskom turizmu. Procjenu ponude udruge „Rudopolje moje“ analiziralo je Općinsko vijeće, općinski načelnik i Jedinstveni upravni odjel Općine Vrhovine. Slijedom navedenoga, Općina Vrhovine sklopila je ugovor s udrugom „Rudopolje moje“ kao jedinim zainteresiranim pravnim subjektom za privremeno korištenje i upravljanje predmetnom građevinom. U očitovanju se nadalje obrazlaže da je Općina Vrhovine 21. prosinca 2017.g. donijela Odluku o osnivanju Javne ustanove Sportsko-rekreacijski centar „Bijeli vrh“ koji će ubuduće upravljati svim turističkim sadržajima u vlasništvu Općine Vrhovine. Općinski načelnik Općine Vrhovine stoga je Odlukom Klasa: 361-02/17-01/8, Urbroj: 2125/09-02/01/17-8 od 29. prosinca 2017.g. otkazao Ugovor o privremenom korištenju i upravljanju građevinom ZIP LINE 2 sklopljen s udrugom „Rudopolje moje“.

U očitovanju se dodatno napominje da je Općina u međuvremenu ishodila i uporabnu dozvolu za objekt ZIP LINE 2 Rudopolje te je navedena građevina jedina takva u Republici Hrvatskoj sa uporabnom dozvolom.

U privitku očitovanja Općina Vrhovine dostavila je otkaz Ugovora o privremenom korištenju nekretnine građevine Prihvatna točka „B“ Brda ZIP LINE Rudopolje za turističko-edukativni centar Rudopolje od 29. prosinca 2017.g., zatim Otkaz Ugovora o privremenom prijenosu na korištenje i upravljanje građevinom ZIP LINE 2 Rudopolje s pratećim sadržajima od 29. prosinca 2017.g., Uporabnu dozvolu od 24. travnja 2017.g., dokumentaciju (uvjerenja, diplome, priznanja) iz koje proizlaze kvalifikacije osoba koje je udruga predložila kao izvršitelje Ugovora o upravljanju i korištenju građevine ZIP LINE 2 sklopljenog s udrugom „Rudopolje moje“, Odluku Općinskog vijeća Općine Vrhovine o privremenom prijenosu na korištenje i upravljanje građevinom ZIP LINE 2 Rudopolje s pratećim sadržajima od 31. ožujka 2017.g., Odluku Općinskog vijeća Općine Vrhovine o suglasnosti na provedbu projekta Opremanje i uređenje građevine Vidikovac na lokalitetu Prihvatna točka „B“ Brda ZIP LINE Rudopolje za info punkt, popravak bicikla i odmorište za bicikliste od 2. travnja 2017.g. te Zapisnik sa 21. sjednice Općinskog vijeća Općine Vrhovine održane 31. ožujka 2017.g.

Uvidom u Zapisnik sa 21. sjednice Općinskog vijeća Općine Vrhovine održane 31. ožujka 2017.g. utvrđeno je da je na navedenoj sjednici Općinsko vijeće Općine Vrhovine **jednoglasno** donijelo Odluku kojom se privremeno korištenje i upravljanje građevinom ZIP LINE 2 Rudopolje prenosi na udrugu „Rudopolje moje“, kao i Odluku kojom se daje suglasnost istoj udruzi na provedbu projekta Opremanje i uređenje građevine Vidikovac na lokalitetu Prihvatna točka „B“ Brda ZIP LINE Rudopolje za info punkt, popravak bicikla i odmorište za bicikliste. Iz zapisnika također proizlazi da je na navedenoj sjednici Općinskog vijeća Općine Vrhovine kao predstavnik izvršnog tijela navedene Općine prisustvovao dužnosnik Milorad Delić, općinski načelnik Općine Vrhovine, koji je vijećnicima obrazložio potrebu odnošenja predmetnih odluka. U Zapisniku je također konstatirano da članovi Općinskog vijeća nisu imali primjedbi na prijedloge navedenih odluka. Iz Zapisnika je nadalje utvrđeno da je na navedenoj sjednici Općinskog vijeća Općine Vrhovine prisustvovao i dužnosnik Jovica Samolov, zamjenik općinskog načelnika iste jedinice lokalne samouprave, no navedeni dužnosnik nije sudjelovao u raspravi o navedenim točkama dnevnog reda koje se odnose na udrugu „Rudopolje moje“.

Povjerenstvo prvenstveno ističe da je iz dostavljenih Odluka Vlade Republike Hrvatske utvrđeno da je izgradnja Sportsko-rekreativnog centra „Bijeli vrh“ te njegovih sastavnih dijelova, među kojima je i građevina ZIP LINE 2, od interesa za Republiku Hrvatsku. Navedeno proizlazi i iz činjenice da je izgradnja istog sufinancirana od strane više različitih tijela javne vlasti, i to Ministarstva regionalnog razvoja i fondova Europske unije, Ministarstva turizma i Hrvatske turističke zajednice u ukupnom iznosu od 860.000,00 kn. S obzirom na državni interes za izgradnju navedenog projekta i visinu uloženih sredstava, Povjerenstvo smatra da bi se upravljanje istim te korištenje prihoda stečenih od ulaznica trebalo provoditi na transparentan način koji omogućuje provođenje učinkovitog nadzora od strane jedinice lokalne samouprave na čijem se području navedeni sportsko-rekreativni centar nalazi.

Povjerenstvo nadalje obrazlaže da je iz prikupljenih podataka i dokumentacije utvrđeno da je Općina Vrhovine prije sklapanja ugovora o davanju građevine ZIP LINE 2 na privremeno korištenje i upravljanje udruzi „Rudopolje moje“ raspisala javni poziv na koji su se mogli javiti svi pravni subjekti zainteresirani za upravljanje navedenom građevinom. S obzirom da se na isti nitko nije javio, Povjerenstvo smatra da se sklapanjem ugovora s udrugom „Rudopolje moje“ koja se naknadno obratila Općini Vrhovine s prijedlogom za privremeno korištenje i upravljanje ZIP LINE-om nije pogodovalo navedenoj udruzi na štetu drugih pravnih subjekata. Također, odluku o sklapanju ugovora s udrugom „Rudopolje moje“ općinski načelnik nije donio samostalno, već je na sklapanje predmetnog ugovora suglasnost dalo Općinsko vijeće Općine Vrhovine, i to jednoglasno. Nadalje, ugovorom sklopljenim s navedenom udrugom definirano je da su prihodi ostvareni za vrijeme privremenog korištenje predmetnih nekretnina, prihodi udruge „Rudopolje moje“ iz kojih je ista **obvezna pokriti sve troškove, a eventualno ostvaren višak prihoda može koristiti samo za provedbu razvojnih projekata vezanih za unapređenje poslovanja vezanog za građevine koje su predmet navedenog ugovora.** Iz navedene odredbe ugovora proizlazi da je udruga „Rudopolje moje“ eventualni višak prihoda ostvaren korištenjem građevine ZIP LINE 2 morala koristiti isključivo namjenski te isti nije mogao biti iskorišten za druge projekte iste udruge, niti za ostvarivanje financijske koristi njenih članova.

Nakon što je Općina Vrhovine dana 21. prosinca 2017.g. donijela Odluku kojom je osnovana Javna ustanova Sportsko-rekreacijski centar „Bijeli vrh“ te je upravljanje svim turističkim sadržajima Općine Vrhovine preneseno na navedenu ustanovu, dužnosnik Milorad Delić kao općinski načelnik Općine Vrhovine donio je 27. prosinca iste godine odluku o otkazu ugovora kojim je korištenje i upravljanje građevinom ZIP LINE 2 bilo preneseno na udrugu „Rudopolje moje“. Iz navedenog proizlazi da je udruga „Rudopolje moje“ navedenom građevinom uistinu upravljala privremeno, u razdoblju od 8 mjeseci, odnosno do donošenja trajnog rješenja kroz osnivanje javne ustanove za upravljanje svim turističkim sadržajima Općine Vrhovine.

U odnosu na Ugovor o privremenom korištenju nekretnine građevine Prihvatna točka „B“ Brda ZIP LINE Rudopolje za Turističko-edukativni centar Rudopolje od 6. svibnja 2016.g., iz očitovanja Općine Vrhovine utvrđeno je da do realizacije istog nije ni došlo te je također otkazan Odlukom općinskog načelnika Općine Vrhovine od 29. prosinca 2017.g.

Povjerenstvo završno naglašava da iz cjelokupne dokumentacije koju je dostavila Općina Vrhovine nije utvrđeno da je dužnosnik Jovica Samolov, zamjenik općinskog načelnika Općine Vrhovine na bilo koji način sudjelovao u postupku sklapanja ugovora između Općine Vrhovine i udruge „Rudopolje moje“ čiji je zamjenik predsjednika.

Povjerenstvo ovim putem poziva dužnosnika Jovicu Samolova da funkciju zamjenika predsjednika udruge „Rudopolje moje“ navede u izvješću o imovinskom stanju dužnosnika.

Slijedom svega navedenog, s obzirom da iz prikupljenih podataka i dokumentacije nisu stečena relevantna saznanja iz kojih bi proizlazilo da je u postupanju dužnosnika Milorada Delića, općinskog načelnika Općine Vrhovine i Jovice Samolova, zamjenika općinskog načelnika Općine Vrhovine došlo do moguće povrede odredbi ZSSI-a, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Milorad Delić, elektronička dostava
2. Dužnosnik Jovica Samolov, elektronička dostava
3. Prijavitelj, elektronskom poštom
4. Objava na internetskoj stranici Povjerenstva
5. Pismohrana